Fjögur ungmenni voru um borð í rússneska togaranum Orlik þegar hann byrjaði að sökkva í Njarðvíkurhöfn í gærkvöldi . Kafari sá til krakkana og kom þeim samstundis frá borði . Sigurður Stefánsson , kafari og eigandi Köfunarþjónustu Sigurðar , hefur vaktað Orlik undanfarin ár , en togarinn hefur legið bundinn við bryggju í Njarðvíkurhöfn frá árinu 2014 og hefur ástand hans farið hríðversnandi . Í gærkvöldi veitti Sigurður því athygli að skipið var farið að halla verulega sem reyndist vera vegna sjós í vélrými þess og þegar hann kom að því tók hann eftir unglingum um borð . Í samtali við RÚV segist hann hafa komið ungmennunum samstundis frá borði . Þau hafi greinilega ekki áttað sig á því að skipið væri að sökkva , en hefði svo farið hefði það getað sokkið á nokkrum sekúndum og farið hratt niður . Átján manns unnu að björgunaraðgerðum við skipið í nótt . Að sögn Sigurðar byrjuðu mennirnir að dæla upp úr skipinu um hálf ellefuleytið í gærkvöld og kláruðu upp úr hádegi í dag . Til stendur að draga skipið upp í fjöru við Skipasmíðastöð Njarðvíkur á næstu dögum þar sem því verður fargað . Segist Sigurður binda vonir við að það verði fjarlægt bráðlega vegna þeirrar hættu sem af því stafi .